b'\n_START_ARTICLE_\nTrefningen i H\xc3\xb8land\n_START_SECTION_\nBakgrunn\n_START_PARAGRAPH_\nEtter ha kommet tilbake til Sverige, n\xc3\xa6rmere bestemt Ystad, ved juletider i 1715, visste Karl XII av Sverige, ogs\xc3\xa5 kjent som krigerkongen, at b\xc3\xa5de han selv og Sverige var i en vanskelig situasjon. Med tapet av Stralsund var det svenske imperiet Karl XII s\xc3\xa5 lenge hadde kjempet for, tiln\xc3\xa6rmet utradert av den store alliansen som sto mot ham. Mot \xc3\xb8st l\xc3\xa5 den uangripelige russiske galeifl\xc3\xa5ten, som bevoktet kyststr\xc3\xb8kene langs Baltikum og Finland. Store russiske styrker sto ogs\xc3\xa5 n\xc3\xa5 p\xc3\xa5 tidligere svenske omr\xc3\xa5der i \xc3\xb8st. Mot s\xc3\xb8r hersket den dansk-norske orlogsfl\xc3\xa5ten over farvannet utenfor R\xc3\xbcgen, og forhindret slik ethvert utfall mot Nord-Tyskland. Karl XII ville ikke, og kunne ikke, slutte fred til en s\xc3\xa5 h\xc3\xb8y pris, og lette etter en milit\xc3\xa6r vei ut av uf\xc3\xb8ret. Han uts\xc3\xa5 seg Danmark-Norge som det svakeste ledd i alliansen som sto mot ham, og ville bryte alliansen opp, for \xc3\xa5 f\xc3\xa5 sluttet separatfred med de enkelte partene. I februar 1716 dro kongen mot nord fra Ystad.\n_START_SECTION_\nForspillet\n_START_PARAGRAPH_\nAllerede tidlig i desember 1715 fikk de norske myndighetene etterretning om de svenske forberedelsene langs riksgrensen. Det ble lagt en forsvarsplan av general Haussmann. Planen ble bare endret i mindre grad av den neste \xc3\xb8verstkommanderende, generall\xc3\xb8ytnant Barthold Heinrich L\xc3\xbctzow, som disponerte sm\xc3\xa5 h\xc3\xa6rgrupper i str\xc3\xb8kene langs grensen. En av disse kom under kommando av oberst Ulrich Christian Kruse og voktet strekningen Kongsvinger-Basmo med 70 km front omkring H\xc3\xb8land. Kruses tropper besto av 2. korpset i tre dragonkompanier, og fem infanteriregimenter p\xc3\xa5 300 ryttere og 1030 infanterister. Troppene l\xc3\xa5 omkring Basmo skanse mot s\xc3\xb8r og Nes skanse mot nord. Kruses menn skulle sikre passene ved Skirfos, Skareb\xc3\xb8l og Kongstorp. Fordi de hadde et stort omr\xc3\xa5de \xc3\xa5 dekke, skjedde troppeforflytninger nesten konstant i flere uker, og senest den 7. mars var den siste omgrupperingen fullf\xc3\xb8rt._NEWLINE_Denne dagen befant oberst Kruse seg p\xc3\xa5 lensmannsg\xc3\xa5rden \xc3\x98stby, 5 km syd for L\xc3\xb8ken kirke, med det V. Romerikske dragonkompani. Der ventet de p\xc3\xa5 at det \xc3\x98stlandske dragonkompani, under major Wittinghof, som var i Hemnes 3 km lenger s\xc3\xb8r, skulle ankomme. Akerske infanterikompani ble omplassert til Rakkestadg\xc3\xa5rdene nord for L\xc3\xb8ken kirke, mens oberstl\xc3\xb8ytnant Br\xc3\xbcggermann kom til L\xc3\xb8ken presteg\xc3\xa5rd 200 m s\xc3\xb8rvest for L\xc3\xb8ken kirke med V. \xc3\x98vre Romerikske infanterikompani, der troppene ble fordelt for innkvartering p\xc3\xa5 Riser og Skattum g\xc3\xa5rd. Kaptein Emahaus, med Tr\xc3\xb8gstad infanterikompani fra Ydersbotn, skulle sikre det viktige senteret av fronten, men i strid med gitte ordre satte han bare ut vaktposter. De \xc3\xb8vrige styrkene l\xc3\xa5 for langt mot s\xc3\xb8r og nord til \xc3\xa5 kunne gripe inn dersom svenskene angrep her._NEWLINE_Karl XII hadde n\xc3\xa5dd Holmedal, et stykke fra \xc3\x96stervallskog. N\xc3\xa5 samlet han styrkene sine p\xc3\xa5 og ved R\xc3\xb8msj\xc3\xb8en, for et angrep over grensen. Tidlig den 8. mars 1716 rykket krigerkongen, i spissen for syv kompanier dragoner, over grensen ved \xc3\x96stervallskog og Rommen\xc3\xa4s, over isen p\xc3\xa5 R\xc3\xb8msj\xc3\xb8en til Mjemensj\xc3\xb8en. Der gikk de i land, og tok flere norske b\xc3\xb8nder til fange og fikk avh\xc3\xb8rt dem. Karl XII fikk vite at passet ved Kongstorp kun var bemannet med en enslig utkikkspost, bare 4 km fra H\xc3\xb8land/L\xc3\xb8ken. Tre av de svenske dragonkompaniene fortsatte over Hallangen til Settensj\xc3\xb8en, for \xc3\xa5 kunne m\xc3\xb8te infanteristene p\xc3\xa5 anmarsj fra Holmedal, mens kongen rykket over Kongstorp med fire dragonkompanier._NEWLINE_I mellomtiden hadde Kruse i \xc3\x98stby f\xc3\xa5tt melding om svenskenes invasjon, og sendte ordre om \xc3\xa5 f\xc3\xa5 dragonpatruljer opp i passene. En av disse patruljene kom tilbake ved midnatt mellom 8. og 9. mars. De kunne fortelle at en svensk avdeling hadde forsert Kongstorp uten motstand. Kruse ville gjerne flankere (komme inn p\xc3\xa5 sidene av) den svenske framrykningen, og ga ordre til Br\xc3\xbcggermann i L\xc3\xb8ken presteg\xc3\xa5rd om \xc3\xa5 samle sine tropper nord for kirken, mens Kruse skulle samle til seg Tr\xc3\xb8gstadske infanterikompani og reservekompaniet, samt \xc3\x98stlandske dragonkompani i \xc3\x98stby for et angrep.\n_START_SECTION_\n\xc2\xabTatt p\xc3\xa5 senga\xc2\xbb\n_START_PARAGRAPH_\nMen ordren til Br\xc3\xbcggermann kom for sent. Ved midnatt kom Karl XII til L\xc3\xb8ken presteg\xc3\xa5rd, der vaktholdet bare var to mann. Vaktposten ved den \xc3\xb8stre porten rakk \xc3\xa5 varsle Br\xc3\xbcggermann, som med sin stab i full fart kom seg til Riser g\xc3\xa5rd gjennom vestporten og i ly av m\xc3\xb8rket, uten at svenskene s\xc3\xa5 dem. Br\xc3\xbcggermann kom seg videre til Skattum g\xc3\xa5rd, men mens svenskene var i ur\xc3\xa5d, gjorde han sitt livs tabbe. Han beordret trommeslageren til \xc3\xa5 sl\xc3\xa5 \xc2\xabsamling\xc2\xbb for \xc3\xa5 f\xc3\xa5 sine menn p\xc3\xa5 beina fortest mulig. Svenskene h\xc3\xb8rte trommen, og gikk til angrep og omringet g\xc3\xa5rden Skattum der nordmennene som enn\xc3\xa5 sov, br\xc3\xa5tt v\xc3\xa5knet til b\xc3\xa5de trommeslag og svenske krigsrop. Br\xc3\xbcggermann m\xc3\xa5tte overgi seg sammen med 72 mann, resten rakk \xc3\xa5 flykte vekk i natten._NEWLINE_Tilfreds med resultatet, og fordi det allerede var gjort i stand forlegning, besluttet Karl XII \xc3\xa5 legge seg inn p\xc3\xa5 g\xc3\xa5rdene Riser og Skattum for resten av natten. Det ble tent vaktb\xc3\xa5l p\xc3\xa5 jordene ved Riser og satt ut vakter, men det var ikke noen sikringspost som kunne varsle om angrep._NEWLINE_I mellomtiden hadde Kruse bestemt seg for \xc3\xa5 rykke til L\xc3\xb8ken kirke med begge dragonkompanier. Han n\xc3\xa5dde Skedsmo g\xc3\xa5rd, der en flyktende norsk soldat kom med melding om angrepet p\xc3\xa5 Br\xc3\xbcggermanns kompani. Men \xc3\x98. Romerikske dragonkompani under kaptein Heinen og Aggerske infanterikompani mot s\xc3\xb8r, trakk seg s\xc3\xb8rover og gikk i stilling ved Rakkestadg\xc3\xa5rdene, uten \xc3\xa5 ta kontakt med oberst Kruse. Disse offiserene nektet \xc3\xa5 unders\xc3\xb8ke hva kampgnyet mot nord betydde, og gjorde heller ikke noe for \xc3\xa5 ta kontakt med Kruse. De fryktet et svensk angrep fra s\xc3\xb8r, og i strid med ordrene de hadde f\xc3\xa5tt, trakk de seg etter en tid s\xc3\xb8rover, skremt av fortellinger fra dem som kom flyktende fra svenskene._NEWLINE_Kruse kom i et dilemma. Hvis han angrep det han trodde var en fortropp p\xc3\xa5 rekognosering i forveien for en st\xc3\xb8rre h\xc3\xa6rgruppe, og fordrev fortroppen, vil han kunne stoppe den svenske framrykningen og kj\xc3\xb8pe tid for generall\xc3\xb8ytnant L\xc3\xbctzow, slik at L\xc3\xbctzow kunne regruppere det norske forsvaret. Men infanterikompanier han hadde sendt melding til var ikke kommet for \xc3\xa5 slutte seg til Kruses avdeling. Han regnet med \xc3\xa5 ha d\xc3\xa5rlig tid p\xc3\xa5 seg, for hvis resten av de svenske styrkene kom til L\xc3\xb8ken presteg\xc3\xa5rd, ville et angrep v\xc3\xa6re umulig. Han visste ikke at det ville ta hele 12 timer. Et nattlig angrep var heller ikke mulig, for det \xc3\x98stlandske dragonkompaniet var enn\xc3\xa5 ikke fulltallig. Kruse fattet da beslutningen om \xc3\xa5 angripe om morgenen.\n_START_SECTION_\nTrefningen\n_START_PARAGRAPH_\nOm morgen den 9. mars 1716, klokken 5 i gr\xc3\xa5lysningen angrep Kruse med samlet styrke L\xc3\xb8ken presteg\xc3\xa5rd. Rekognoseringspatruljen han hadde sendt ut i forveien hadde ikke unders\xc3\xb8kt de n\xc3\xa6rliggende g\xc3\xa5rdene, etter \xc3\xa5 ha blitt beskutt derfra. De svenske vaktene p\xc3\xa5 presteg\xc3\xa5rden skj\xc3\xb8t varselskudd og l\xc3\xb8p med nordmennene i h\xc3\xa6lene mot Riser g\xc3\xa5rd. Kruse, med et dragonkompani kalt Livkompaniet, rykket mot broen over Riserbekken og deretter videre til en bakke foran Riser g\xc3\xa5rd. Under skarp ild forserte dragonene broen i to og to, mens de 16 infanteristene kom seg til en skytestilling 30 meter unna, der de kunne skyte ned mot svenskene. Svenskene samlet seg p\xc3\xa5 jordene foran Riser g\xc3\xa5rd, men ble sl\xc3\xa5tt tilbake av de angripende norske rytterne. Etter \xc3\xa5 ha sl\xc3\xa5tt vekk svenskene her, som var i samme antall som hans egen styrke, m\xc3\xb8tte Kruse svenske forsterkninger som tre ganger gikk til angrep, og tre ganger ble stoppet av nordmennene._NEWLINE_Karl XII, som n\xc3\xa5 hadde f\xc3\xa5tt summet seg, m\xc3\xa5tte ta seg av et annet problem. Wittinghof med \xc3\x98stlandske dragonkompani hadde n\xc3\xa5dd fram til Skattum g\xc3\xa5rd, der hoveddelen av den svenske avdelingen var innkvartert. Men foran v\xc3\xa5ningshusene der l\xc3\xb8p det et solid gjerde med bare ei enslig, smal grind. Forhindret av den smale grinda, ble de norske dragonene angrepet av svenskene, med kongen i spissen. Nordmennene ble jaget etter at kommandanten deres mistet hesten sin. Nestkommanderende l\xc3\xb8ytnant Hans Michelet, som n\xc3\xa5 tok ledelsen, m\xc3\xa5tte holde stand fordi hans styrker n\xc3\xa5 var blitt h\xc3\xb8yre fl\xc3\xb8y til Kruse, konfrontert med en sterkere motstander enn tidligere antatt._NEWLINE_Karl XII, som s\xc3\xa5 at hans soldater var oppjaget og rystet, grep til kraftige midler for \xc3\xa5 gjenopprette disiplinen. Han stakk regelrett ned noen av sine egne ryttere med k\xc3\xa5rden sin. Med et oppstrammet kompani kunne svenskekongen n\xc3\xa5 g\xc3\xa5 mot Kruse under fornyet orden. Han gikk til et knusende angrep p\xc3\xa5 den norske h\xc3\xb8yre fl\xc3\xb8yen, som m\xc3\xa5tte holde stand mens Kruse f\xc3\xb8rte sine dragoner tilbake over broen. Det \xc3\x98stlandske dragonkompaniet gikk i oppl\xc3\xb8sning etter at hesten under Michelet ble skutt og tok rytteren med seg i fallet. Michelet ble hardt s\xc3\xa5ret. Han sto p\xc3\xa5 kne og sl\xc3\xa5ss mot svenskene, ved siden av s\xc3\xb8nnen sin. F\xc3\xb8rst da s\xc3\xb8nnen ble tatt til fange, overrakte Michelet k\xc3\xa5rden sin til en svensk offiser. Michelet d\xc3\xb8de kort tid etterp\xc3\xa5._NEWLINE_Kruse m\xc3\xa5tte hjelpe dragonene i det andre kompaniet og stupte inn i stridens hete for \xc3\xa5 holde svenskene tilbake. Med dette kom Kruse i n\xc3\xa6rkamp med Karl XII, som hadde f\xc3\xa5tt et hugg i venstre skulder, og som ogs\xc3\xa5 fikk en kule gjennom ermet p\xc3\xa5 den tykke vinterkappen, uten at han tok skade. Prinsen av Hessen, som senere ble svensk konge, ble selv s\xc3\xa5ret i l\xc3\xa5ret av en kule mens han sloss sammen med svogeren sin. I mellomtiden klarte de norske dragonene \xc3\xa5 komme seg til vestsiden av Riserbekken, som var dyp. En av de siste som klarte \xc3\xa5 ta seg ned til broen, var oberst Kruse, som hadde blitt skutt i h\xc3\xb8yre underarm og blitt s\xc3\xa5ret i venstre side. En dragon m\xc3\xa5tte leie oberstens hest, som ble skutt p\xc3\xa5 broen. Etter \xc3\xa5 ha beordret sine menn til full retrett, m\xc3\xa5tte Kruse vende seg mot svenskene, gi fra seg k\xc3\xa5rden sin og overgi seg.\n_START_SECTION_\nEtterspillet\n_START_PARAGRAPH_\nMed Kruses overgivelse flyktet de norske styrkene, forfulgt av svenske tropper. Men svenskene stoppet bare 2,5 kilometer s\xc3\xb8r for presteg\xc3\xa5rden, ved Prestebroen, av frykt for bakhold fra norske styrker i n\xc3\xa6rheten. Svenskene hadde lidd et tap p\xc3\xa5 \xc2\xab28 l\xc3\xa6s d\xc3\xb8de og bleserede Officerer og Gemene\xc2\xbb, som ble f\xc3\xb8rt i vogn tilbake over grensen til Sverige. Karl XII kom p\xc3\xa5 flere bes\xc3\xb8k til den s\xc3\xa5rede Kruse i dagene etter, og de to hadde flere samtaler. Gjenfortellingene av disse samtalene er myteomspunnet i ettertiden, og er av og til ganske oppsiktsvekkende, som da Kruse sa til svenskekongen at om han hadde hatt 200 mann til, ville majesteten v\xc3\xa6rt i store problemer._NEWLINE_Karl XII hadde vunnet en viktig seier; med dette var den norske forsvarsfronten i H\xc3\xb8land sl\xc3\xa5tt i stykker. Major Emahaus, som hadde kommet med to infanterikompanier fra s\xc3\xb8r, fikk kontakt med de slagne dragonene. Da besluttet han seg for \xc3\xa5 snu og g\xc3\xa5 til Basmo skanse. Da L\xc3\xbctzow fikk melding om trefningen, sendte han umiddelbart ut ordre om full tilbaketrekning til Christiania mot vest og til festninger mot s\xc3\xb8r. Nordmennene ble likevel reddet fra katastrofen, da et forrykende sn\xc3\xb8v\xc3\xa6r satte inn over \xc3\x98stlandet og gjorde at svenskene m\xc3\xa5tte vente med fremrykningen i tre dager, til den 12. mars 1716._NEWLINE_I august 1716 ble Kruse utvekslet mot en svensk offiser i norsk fangenskap. I juni 1717 ble Kruse stilt for krigsrett, beskyldt for \xc3\xa5 ha fors\xc3\xb8mt sine forpliktelser. Anklagen var at han reagerte for sent p\xc3\xa5 korrekte opplysninger om fiendtlige bevegelser, fors\xc3\xb8mte \xc3\xa5 oppklare, og forhastet seg i et angrep uten tilstrekkelig rekognosering. Det var beg\xc3\xa5tt mange milit\xc3\xa6re feil i hans ledelse, som at han ikke ventet p\xc3\xa5 st\xc3\xb8rre styrker f\xc3\xb8r han angrep. Kruse ble straffet med en bot p\xc3\xa5 100 riksdaler, og ble ogs\xc3\xa5 p\xc3\xa5lagt \xc3\xa5 dekke saksomkostningene p\xc3\xa5 100 riksdaler. Ved kongelig intervensjon ble straffen opphevet i desember 1717, Kruse var blitt en nasjonal helt.'